Creatii literare - ELISABETA BOGĂȚAN

ELISABETA BOGĂȚAN

Elisabeta Bogăţan, născută la 14.09.1949, este licenţiată în Litere, Facultatea din Timişoara.

A publicat: Gazeluri (1996), Hipnoze (1998, edit. Helicon, în seria ,,Liliput“, carte distinsă în 1999 la Concursul Novalis, München, Germania, cu Premiul I şi Diploma Novalis ,,Lob und Anerkennung für aussergewöhnliche Lyrik”), De dragoste (1999), Zodia dezlegătorilor de semne (1999), Cântece de rezemare (2001), Generaţia Ianus (2005), Semne/ Signes (2007, editura Poètes à vos plumes, Paris, versiunea franceză de Elisabeta Bogăţan şi Linda Bastide, carte distinsă în 2008 cu Premiul I de poezie/ Premier Prix de Poésie decernat de Les Éditions Poètes à Vos Plumes la Concours International de Poésie Francophone, Paris), Sub zodii (col. Opera omnia. Poezie contemporană, Editura Tipo Moldova, Iași, aceeaşi ediție revăzută și adăugită la eLiteratura, 2017), Unde/Où/Where/Где (Gde, editura Poètes à vos plumes, versiunea franceză de Elisabeta Bogăţan şi Linda Bastide, în engleză de Lia-Dana Bălan, în rusă de Svetlana Prigotzkaia), Idile (2017). A primit numeroase premii şi diplome în România, Germania, Franţa, Rusia, Liban. Este redactor-şef al revistelor: ,,Confluenţe literare internaţionale“, ,,Revista de etnografie, antropologie şi folclor“. Este membră a Uniunii Scriitorilor din România, Filiala Timișoara și a Uniunii Ziariștilor Profesioniști.

DĂRUIREA CUVINTELOR DE REAZEM

iată cloşca cu puii de aur

spuse bătrânul învolburat de miresmele

vremii

şi ale pământului

şi ale miezului de lumină al faptelor

dăruind cântecele cele de toate zilele

şi cuvintele de reazem

şi limpezimea întrebărilor

şi orbitoarele culori ale răspunsului

iată cloşca cu puii de aur

a dorurilor noastre devenite istorie

a nădejdilor noastre devenite istorie

a gustului mirării noastre de toate zilele

devenit istorie

POETUL

veniți de luați cuvinte

galbene roșii verzi sau albastre

fierbinți sau răcoritoare

mângâietoare

sau dimpotrivă tăioase

ca nenorocul

până la oase

cuvinte – rugă deschizătoare

de ceruri

și de puteri

cuvinte – punte

cuvinte – pâine

cuvinte – balsam

cuvinte – făclie celui pribeag

printre fețele răspunsului

cuvinte – zare

veniți

striga risipitorul de cuvinte

purtând în privire poveri

de mirare

UIMITA-NCLEȘTARE

ciudată mireasmă

de reavăn

se-volbură-n juru-ți tăcut

de răscolite nisipuri

de ploi prăbușite în lut

de țarini

mușcate de arșiți

de țărână

mușcată de ger

ciudat amiroase trupul

a pământ

și a cer

uimita-ncleștare de trupu-ți

în goană prin forme

și gând

ciudat

cum mă ține lipită

de sufletul țărnelor

blând

ÎNCHINAREA MAGILOR

și totuși e rotund

conchiseră magii

îngenunchiați

împrejurul ochiului

și totuși se rotește

se înclinară

sub greutatea umbrelor

lor

pendulând în depărtare

și totuși

amforele cu carnea de jertfă

întârzie

prea întârzie

trecu de la o față la alta

o tremurare

VIN RĂSPUNSURI

vin răspunsuri androgine

întrebarea să-ţi aline

să îţi rezeme cărarea

vin hotarele feline

cu veşminte orbitoare

vârste vin să ţi se-ncline

printre lucruri să te poarte

vin vederile puţine

să te-ntrebe ce te doare

vremea calea îţi aţine

LUNGI MIRĂRI

apa zărilor grăbit

sorbi pe drum bătătorit

greu descoperi peste hăuri

puntea roasă de păşit

reazem ai doar curcubeul

peste margine boltit

lungi mirări ţi-aşterne-n faţă

adevărul prăfuit

semne vechi te luminează

explodând la pipăit

CHIPUL

ce putere mi te soarbe

chip mirat

din luturi oarbe

luturi rare

și amare

să îmi stai drept în cărare

să m-aprind și să mă doară

când m-atingi așa-ntr-o doară

lăcomind o clipă plină

potopită de lumină

ARGUMENT (SCRIU)

Scriu

cu un ochi pe cadranul

mileniului trei

cum ruginesc fierăriile

veacului

iată mai-mai că totul

s-a-nţepenit

dar nu te teme

aud

o trecem şi pe-asta

albăstriţi

ca îngerii răbdării

şi grei

tot mai grei

nu de noi înşine

ci de mileniul ce va să vină

mileniul trei

Contents